Три години трябват за водната реформа, за да има европари за сектора - Mediapool.bg
Според регионалния министър
Договорите между ВиК операторите и асоциациите трябва да са факт до края на годината
19:08 | 12 януари 2015 | 3 коментара
Три години ще са необходими за завършване на ВиК реформата, но без нея няма да има европейско финансиране за сектора. Това е заявила министърът на регионалното развитие Лиляна Павлова на първата от поредицата срещи по темата с участието на областни управители, представители на Министерството на околната среда и водите (МОСВ), Националното сдружение на общините, ВиК дружества и ВиК асоциации.
Общо 11 млрд. лв. са нужните инвестиции във ВиК сектора в следващите 10 години. От тях 2.5 млрд. лв. могат да дойдат по програма "Околна среда" 2014-2020 г., още 600 млн. лв. по Програмата за развитие на селските райони, а останалите чрез заеми или от бюджета.
За да усвояваме европейските пари обаче е необходимо да направим реформата. "ЕС иска от нас конкретни стъпки и много сериозна работа, за да възстановим доверието, че можем да направим реформата, която за съжаление бе отложена на два пъти досега – през 2007 и 2009 г.", каза регионалният министър.
Планът за реформи
За реализиране на водната реформа в МРРБ е създаден специален съвет. В него има представители на всички заинтересовани страни - министерствата на околната среда, на финансите, на земеделието, на здравеопазването, ДКЕВР, Националното сдружение на общините, областни администрации, синдикалните организации в сектора, Българската асоциация по водите, БСК и Съюза на ВиК операторите.
До момента по реформата са изготвени 52 генерални плана – по един за всяко ВиК дружество. До края на годината трябва да се подпишат 15-годишни договори между ВиК асоциациите и ВиК операторите, каза Радослав Русев, който е съветник на министър Павлова за водния сектор.
Областните управители са важен участник този процес, защото те са председатели на ВиК асоциациите. "Създаването на действащи асоциации и работещи договори между тях и ВиК операторите е крайъгълен камък във ВиК реформата", каза Русев.
През 2016 и 2017 г. трябва да стане окрупняването на сектора до 28 регионални оператора, колкото са областите. Пак през следващите две години трябва да са готови и прединвестиционните проучвания за всеки регион. На тяхна база ще се правят инвестициите в сектора.
Според разчетите за покриване на заложените критерии, във всеки регион са нужни инвестиции в осреднен размер на 200 млн.лв., като се планира поне половината да се набавят чрез фондовете на ЕС, а останалите от други източници – държавния бюджет, собствени инвестиции на ВиК операторите, заеми, общински средства и други, посочи Русев.
България първа в Европа по разлика на цената на услугата
България е на първо място в ЕС по разлика в цената на услугата в различните региони. В някои ВиК дружества за кубик вода се плаща под 1 лв., докато в други региони цената надхвърля 3 лв., каза Русев
Освен това съществен процент (70- 80%) от цената, която се плаща отива за доставка на питейна вода, а останалото за отвеждане и пречистване на замърсени води, което също е ненормално, допълни той.
Според Русев ВиК услугата у нас се влошава, както в сферата на водоснабдяването, така и при дейностите отвеждане и пречистване. В много малко градове има пречиствателни станции за отпадни води, а от там идват проблеми с екологичното законодателство. На други места са на режим на питейната вода.
Цената на водата у нас не покрива разходите за амортизация, което ако не се промени след 20 години ще доведе до тотална амортизация на системите, предупреди Русев.